title: RIALACHÁN CUR CHUN FEIDHME (AE) .../... ÓN gCOIMISIÚN lena leasaítear Rialachán Cur Chun Feidhme (AE) 2020/1191 maidir le bearta chun tabhairt isteach agus leathadh an víris rocaigh dhonn torthaí trátaí (ToBRFV) san Aontas a chosc

text:
               RIALACHÁN CUR CHUN FEIDHME (AE) .../... ÓN gCOIMISIÚN

               an 13.10.2021

               lena leasaítear Rialachán Cur Chun Feidhme (AE) 2020/1191 maidir le bearta chun tabhairt isteach agus leathadh an víris rocaigh dhonn torthaí trátaí (ToBRFV) san Aontas a chosc

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (AE) 2016/2031 ó Pharlaimint na hEorpa agus ón gComhairle an 26 Deireadh Fómhair 2016 maidir le bearta cosantacha i gcoinne lotnaidí plandaí, lena leasaítear Rialacháin (AE) Uimh. 228/2013, (AE) Uimh. 652/2014 agus (AE) Uimh. 1143/2014 ó Pharlaimint na hEorpa agus ón gComhairle agus lena n‑aisghairtear Treoracha 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE agus 2007/33/CE ón gComhairle
                  1
               , agus go háirithe Airteagal 30 de,

               Ag féachaint do Rialachán (AE) 2017/625 ó Pharlaimint na hEorpa agus ón gComhairle an 15 Márta 2017 maidir le rialuithe oifigiúla agus gníomhaíochtaí oifigiúla eile arna ndéanamh lena áirithiú go gcuirtear i bhfeidhm dlí an bhia agus na beatha, rialacha maidir le sláinte agus leas ainmhithe, sláinte plandaí agus táirgí cosanta plandaí, lena leasaítear Rialacháin (CE) Uimh. 999/2001, (CE) Uimh. 396/2005, (CE) Uimh. 1069/2009, (CE) Uimh. 1107/2009, (AE) Uimh. 1151/2012, (AE) Uimh. 652/2014, (AE) 2016/429 agus (AE) 2016/2031 ó Pharlaimint na hEorpa agus ón gComhairle, Rialacháin (CE) Uimh. 1/2005 agus (CE) Uimh. 1099/2009 ón gComhairle agus Treoracha 98/58/CE, 1999/74/CE, 2007/43/CE, 2008/119/CE agus 2008/120/CE ón gComhairle agus lena n‑aisghairtear Rialacháin (CE) Uimh. 854/2004 agus (CE) Uimh. 882/2004 ó Pharlaimint na hEorpa agus ón gComhairle, Treoracha 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE agus 97/78/CE ón gComhairle agus Cinneadh 92/438/CEE ón gComhairle (Rialachán maidir le Rialuithe Oifigiúla)
                  2
               , agus go háirithe Airteagal 22(3) agus Airteagal 52 de,

               De bharr an mhéid seo a leanas:

               (1)Le Rialachán Cur Chun Feidhme (AE) 2020/1191 ón gCoimisiún
                  3
                leagtar amach bearta maidir le tabhairt isteach san Aontas, agus gluaiseacht laistigh den Aontas, do phlandaí le haghaidh plandú de Solanum lycopersicum L. agus Capsicum spp. Mar a léiríodh ón taithí a fuarthas le cur chun feidhme an Rialacháin sin, ba cheart na hibridí de Solanum lycopersicum L. a chur san áireamh faoi raon feidhme na mbeart sin, mar go bhfuil na hibridí sin soghabhálach i leith an víris rocaigh dhonn torthaí trátaí (ToBRFV) (‘an lotnaid shonraithe’).

               (2)Chun an riosca do shláinte plandaí a bhainistiú ar bhealach iomchuí agus na bearta is gá a chur i bhfeidhm maidir leis an ábhar planda is mó riosca, is iomchuí an sainmhíniú ‘plandaí sonraithe’ a chur in ionad ‘plandaí sonraithe le haghaidh plandú’ mar shainmhíniú, mar go gcumhdófar le ‘plandaí sonraithe’ gach planda de Solanum lycopersicum L. agus na hibridí a bhaineann leis, agus gach planda de Capsicum spp, agus na plandaí siúd nach bhfuil ceaptha lena n‑athphlandú, mura sonraítear a mhalairt. Níor cheart síolta sonraithe agus torthaí sonraithe a áireamh sa sainmhíniú sin, arb ann do shainmhínithe sonracha lena n‑aghaidh. Mar sin féin, ba cheart na sainmhínithe sin a leasú dá réir sin, chun na hibridí de Solanum lycopersicum L. a chur san áireamh.

               (3)Ó glacadh Rialachán Cur Chun Feidhme (AE) 2020/1191, léirigh sraith iniúchtaí a rinne an Coimisiún in 2020 agus 2021 nár cuireadh na bearta díothaithe i bhfeidhm ar bhealach comhsheasmhach. Dá bhrí sin, ní mór rialacha sonracha a thabhairt isteach chun limistéir chríochaithe a bhunú agus na bearta a bheidh le glacadh iontu sin a leagan síos. Ba cheart go ndéanfaí idirdhealú sna rialacha sin idir láithreáin táirgthe a bhfuil cosaint fhisiceach acu agus láithreáin táirgthe eile, mar gheall ar an riosca fíteashláintíochta a bhaineann leo.

               (4)Ba cheart a shonrú gur cheart scrúdú na máthairphlandaí a dhéanamh ag an tréimhse is giorra is féidir sula ndéantar na torthaí a bhailiú, mar léiríodh ón taithí a fuarthas ó glacadh Rialachán Cur Chun Feidhme (AE) 2020/1191 nach mór é sin a dhéanamh chun a áirithiú go mbeidh na torthaí, as a mbaintear síolta, saor ó na lotnaidí sonraithe.

               (5)Le linn na seiceálacha sláinte plandaí a dhéantar ar bhonn Rialachán Cur Chun Feidhme (AE) 2020/1191, d’aimsigh na Ballstáit líon ard coinsíneachtaí ionfhabhtaithe de thionscnamh na Síne agus Iosrael. Ar an ábhar sin, bunaithe ar ráta éagsúil idircheaptha a taifeadadh sa Chóras um Rialú Trádála agus um Shaineolaithe (TRACES)
                  4
                ó bhí 2020 ann, ba cheart minicíocht na dtástálacha ar na coinsíneachtaí sin tráth a n‑allmhairithe a mhéadú go 50 % i gcás síolta nó plandaí le haghaidh plandú de thionscnamh Iosrael agus go 100 % i gcás síolta de thionscnamh na Síne.

               (6)Chun go mbeidh am ann fíorú a dhéanamh ar chur i bhfeidhm na mbeart nua agus chun cosaint leanúnach chríoch an Aontais a áirithiú ar thabhairt isteach agus leathadh na lotnaide sonraithe, ba cheart síneadh a chur le tréimhse chur i bhfeidhm Rialachán Cur Chun Feidhme (AE) 2020/1191 go dtí an 31 Bealtaine 2023.

               (7)Tar éis ‘plandaí sonraithe’ a chur isteach mar shainmhíniú in ionad ‘plandaí sonraithe le haghaidh plandú’, ní mór roinnt athruithe iarmhartacha a dhéanamh ar an Iarscríbhinn a ghabhann le Rialachán Cur Chun Feidhme (AE) 2020/1191.

               (8)Dá bhrí sin, ba cheart Rialachán Cur Chun Feidhme (AE) 2020/1191 a leasú dá réir.

               (9)Is i gcomhréir leis an tuairim ón mBuanchoiste um Plandaí, Ainmhithe, Bia agus Beatha atá na bearta dá bhforáiltear sa Rialachán seo,

               TAR ÉIS AN RIALACHÁN SEO A GHLACADH:

               Airteagal 1

               Leasú ar Rialachán Cur Chun Feidhme (AE) Uimh. 2020/1191

               Leasaítear Rialachán Cur Chun Feidhme (AE) 2020/1191 mar a leanas:

               (1)in Airteagal 1, cuirtear an méid seo a leanas in ionad phointí (b), (c) agus (d):

               ‘(b)
                     ciallaíonn ‘plandaí sonraithe’ plandaí, nach síolta sonraithe agus torthaí sonraithe iad, de Solanum lycopersicum L. agus a hibridí agus de Capsicum spp.;

               (c)
                     ciallaíonn ‘síolta sonraithe’ síolta de Solanum lycopersicum L. agus a hibridí agus de Capsicum spp.;

               (d)
                     ciallaíonn ‘torthaí sonraithe’ torthaí de Solanum lycopersicum L. agus a hibridí agus de Capsicum spp.’;

               (2)Cuirtear an méid seo a leanas in ionad Airteagal 4:

               ‘Airteagal 4

               Bearta maidir leis an lotnaid shonraithe a dheimhnítear a bheith ann

               1.I gcás ina ndeimhnítear go hoifigiúil an lotnaid shonraithe a bheith ann i gcríoch Bhallstáit, nó ina meastar í a bheith ann i gcríoch Bhallstáit, áiritheoidh údarás inniúil an Bhallstáit lena mbaineann go nglacfar bearta iomchuí chun an lotnaid shonraithe a dhíothú i gcomhréir le hAirteagal 17 de Rialachán (AE) 2016/2031.

               Ina theannta sin, glacfaidh an t‑údarás inniúil sin na bearta arna leagan síos i míreanna 2 agus 3 den Airteagal seo, mura gcomhlíontar coinníollacha Airteagal 18(4) de Rialachán (AE) 2016/2031 maidir leis an lotnaid shonraithe.

               2.Déanfaidh an t‑údarás inniúil limistéar críochaithe a bhunú gan mhoill mar a leanas:

               (a)i gcás arb ann don lotnaid shonraithe i láithreáin táirgthe a bhfuil cosaint fhisiceach acu, cuimseoidh an limistéar críochnaithe ar a laghad an láithreán táirgthe inar thángthas ar an lotnaid shonraithe;

               (b)i gcás arb ann don lotnaid shonraithe i láithreáin táirgthe seachas na láithreáin dá dtagraítear i bpointe (a), cuimseoidh an limistéar críochnaithe na nithe seo a leanas:

               (i)crios inmhíolaithe lena n‑áirítear ar a laghad an láithreán táirgthe inar thángthas ar an lotnaid shonraithe;

               (ii)crios maolánach de 30 m, ar a laghad, thart timpeall ar an gcrios inmhíolaithe.

               3.Sa limistéar críochnaithe, déanfaidh an t‑údarás inniúil, nó an t‑oibreoir gairmiúil faoi mhaoirseacht oifigiúil an údaráis inniúil, na nithe seo a leanas:

               (a)maidir leis na láithreáin táirgthe atá ceaptha chun plandaí sonraithe le haghaidh plandú a tháirgeadh nó chun síolta sonraithe a tháirgeadh:

               (i)baisceanna na bplandaí sonraithe le haghaidh plandú atá ionfhabhtaithe, iad sin uile a bhaint agus a scriosadh láithreach, agus i gcás inarb infheidhme, na síolta sonraithe de thionscnamh na mbaisceanna sin a bhaint agus a scriosadh chomh maith. Déanfar iad a bhaint agus a scriosadh ar bhealach nach mbeidh aon bhaol ann go scaipfear an lotnaid shonraithe;

               (ii)bearta sonracha sláinteachais a chur i bhfeidhm maidir le pearsanra, struchtúir láithreán táirgthe, uirlisí agus innealra, ábhair agus modhanna iompair, chun cosc a chur ar scaipeadh na lotnaide sonraithe go dtí na baisceanna eile atá i láthair sa láithreán táirgthe agus go dtí barra leantacha na bplandaí sonraithe nó go dtí láithreáin táirgthe eile;

               ‑(iii) an damhna fáis a scriosadh nó a chóireáil ag deireadh na tréimhse curaíochta ar a laghad ionas nach mbeidh aon bhaol insainaitheanta ann go scaipfear an lotnaid shonraithe;

               (b)maidir leis na láithreáin táirgthe atá ceaptha chun torthaí sonraithe a tháirgeadh:

               (i)na plandaí sonraithe uile a bhaint den láithreán táirgthe agus iad a scriosadh, ar a laghad ag deireadh na tréimhse curaíochta. Déanfar iad a bhaint ar bhealach nach mbeidh aon bhaol in‑sainaitheanta ann go scaipfear an lotnaid shonraithe;

               (ii) bearta sonracha sláinteachais a chur i bhfeidhm maidir le pearsanra, struchtúir láithreán táirgthe, uirlisí agus innealra, ábhair agus modhanna pacála agus iompair na dtorthaí, chun cosc a chur ar scaipeadh na lotnaide sonraithe go dtí barra leantacha na bplandaí sonraithe nó go dtí láithreáin táirgthe eile;

               (iii)an damhna fáis a scriosadh nó a chóireáil ar a laghad ag deireadh na tréimhse curaíochta ionas nach mbeidh aon bhaol in‑sainaitheanta ann go scaipfear an lotnaid shonraithe;

               4.
                     Féadfaidh na húdaráis inniúla deireadh a chur le limistéar críochnaithe agus na bearta díothaithe ábhartha a ghabhann leis a fhoirceannadh, i gcás nár aimsíodh, tar éis sampláil agus tástáil a dhéanamh ar phlandaí sonraithe bairr leantaigh, an lotnaid shonraithe sa láithreán ar feadh tréimhse 6 mhí ar a laghad tar éis na plandaí sin a phlandáil.’;

               (3)in Airteagal 7(1), an chéad fhomhír, cuirtear an méid seo a leanas in ionad phointe (b):

               ‘(b) tá sampláil agus tástáil déanta ag an údarás inniúil orthu nó ar a máthairphlandaí chun a bhrath an ann don lotnaid shonraithe, nó rinne oibreoirí gairmiúla sampláil agus tástáil orthu faoi mhaoirseacht an údaráis inniúil, agus braitheadh nach ann don lotnaid shonraithe de réir na dtástálacha sin. Nuair a thástálfar máthairphlandaí, déanfar an tsampláil laistigh den tréimhse is giorra is féidir sula ndéanfar na torthaí a bhailiú den chéad uair.

               I gcás ina mbeidh amhras faoin lotnaid shonraithe a bheith ann, is iad na húdaráis inniúla amháin a dhéanfaidh an tsampláil agus an tástáil i gcomhréir le hAirteagal 87(3), pointe (c) de Rialachán (AE) 2016/2031;’;

               (4)in Airteagal 9(1), pointe (a), cuirtear an méid seo a leanas in ionad phointe (ii):

               ‘(ii) rinneadh sampláil oifigiúil agus tástáil oifigiúil ar na síolta sonraithe lena mbaineann nó ar mháthairphlandaí na síolta sonraithe chun a bhrath an ann don lotnaid shonraithe mar a leagtar amach san Iarscríbhinn agus braitheadh nach ann don lotnaid shonraithe de réir na dtástálacha sin.

               Nuair a thástálfar máthairphlandaí, déanfar an tsampláil laistigh den tréimhse is giorra is féidir sula ndéanfar na torthaí a bhailiú den chéad uair;’;

               (5)Cuirtear an méid seo a leanas in ionad Airteagal 10:

               ‘Airteagal 10
               Seiceálacha oifigiúla ar thabhairt isteach do choinsíneachtaí san Aontas

               Déanfaidh an t‑údarás inniúil sampláil agus tástáil ar 20 % ar a laghad de choinsíneachtaí síolta sonraithe agus plandaí sonraithe le haghaidh plandú ag poist rialaithe teorann an chéad teacht isteach san Aontas, nó ag lárionad rialaithe dá dtagraítear i Rialachán Tarmligthe (AE) 2019/2123 ón gCoimisiún*, mar a leagtar amach san Iarscríbhinn a ghabhann leis an Rialachán seo.

               Maidir le coinsíneachtaí síolta sonraithe agus plandaí sonraithe le haghaidh plandú de thionscnamh Iosrael is 50 % an ráta tástála a bheidh ann agus maidir le coinsíneachtaí síolta sonraithe de thionscnamh na Síne is 100 % an ráta tástála a bheidh ann.

               -----

               * Rialachán Tarmligthe (AE) 2019/2123 ón gCoimisiún an 10 Deireadh Fómhair 2019 lena bhforlíontar Rialachán (AE) 2017/625 ó Pharlaimint na hEorpa agus ón gComhairle a mhéid a bhaineann le rialacha maidir leis na cásanna ina bhféadfar seiceálacha céannachta agus seiceálacha fisiceacha ar tháirgí áirithe a dhéanamh ag lárionaid rialaithe, agus na cásanna ina bhféadfar seiceálacha doiciméadacha a dhéanamh i gcéin ó phoist rialaithe teorann, agus na coinníollacha faoina bhféadfar na seiceálacha sin a dhéanamh (IO L 321, 12.12.2019, lch. 64).’;

               (6)In Airteagal 12, cuirtear an dáta ‘31 Bealtaine 2023’ in ionad an dáta ‘31 Bealtaine 2022’;

               (7)Déantar an Iarscríbhinn a leasú i gcomhréir leis an Iarscríbhinn a ghabhann leis an Rialachán seo.

               Airteagal 2

               Teacht i bhfeidhm

               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Beidh an Rialachán seo ina cheangal go huile agus go hiomlán agus infheidhme go díreach i ngach Ballstát.

               Arna dhéanamh sa Bhruiséil, 13.10.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 317, 23.11.2016, lch. 4.

                     (2)

                        IO L 95, 7.4.2017, lch. 1.

                     (3)

                        Rialachán Cur Chun Feidhme (AE) 2020/1191 ón gCoimisiún an 11 Lúnasa 2020 lena mbunaítear bearta chun tabhairt isteach agus leathadh an Víris rocaigh dhonn torthaí trátaí (ToBRFV) san Aontas a chosc agus lena n‑aisghairtear Cinneadh Cur Chun Feidhme (AE) 2019/1615 (IO L 262, 12.8.2020, lch. 6).

                     (4)

                        https://ec.europa.eu/food/animals/traces_en

    ---documentbreak---

               IARSCRÍBHINN

               Leasaítear an Iarscríbhinn a ghabhann le Rialachán Cur Chun Feidhme (AE) 2020/1191 mar a leanas:

               (1)
                     cuirtear an méid seo a leanas in ionad phointe 2:

               ‘2.
                     Scéimeanna samplála maidir le plandaí sonraithe, seachas na cinn ar cineálacha iad de Capsicum spp. ar fios go bhfuil siad frithsheasmhach in aghaidh na lotnaide sonraithe

               Maidir le plandaí sonraithe seachas na cinn ar cineálacha iad de Capsicum spp. ar fios go bhfuil siad frithsheasmhach in aghaidh na lotnaide sonraithe, baileofar 200 duilleog in aghaidh an láithreáin táirgthe agus na saothróige, duilleoga óga ag barr na bplandaí más féidir.

               Maidir le plandaí a bhfuil siomptóim orthu, déanfar an tsampláil agus an tástáil ar 3 dhuilleog, ar a laghad, a bhfuil siomptóim orthu.’;

               (2)
                     i bpointe 4, cuirtear an méid seo a leanas in ionad an cheannteidil agus an fhrása réamhráitigh:

               ‘4. Modhanna tástála chun an lotnaid shonraithe a bhrath agus a shainaithint ar na plandaí sonraithe, seachas na cinn ar cineálacha iad de Capsicum spp. ar fios go bhfuil siad frithsheasmhach in aghaidh na lotnaide sonraithe, agus ar na torthaí sonraithe

               Déanfar ceann de na modhanna tástála seo a leanas chun an lotnaid shonraithe a bhrath agus a shainaithint ar na plandaí sonraithe, seachas na cinn ar cineálacha iad de Capsicum spp. ar fios go bhfuil siad frithsheasmhach in aghaidh na lotnaide sonraithe, agus ar na torthaí sonraithe: ’.


title: RIALACHÁN CUR CHUN FEIDHME (AE) .../... ÓN gCOIMISIÚN maidir le hionadú reachtúil a ainmniú le haghaidh aibíochtaí áirithe LIBOR CHF

text:
               RIALACHÁN CUR CHUN FEIDHME (AE) .../... ÓN gCOIMISIÚN

               an 14.10.2021

               maidir le hionadú reachtúil a ainmniú le haghaidh aibíochtaí áirithe LIBOR CHF

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (AE) 2016/1011 ó Pharlaimint na hEorpa agus ón gComhairle
                  1
               , agus go háirithe Airteagal 23b(8) de,

               De bharr an mhéid seo a leanas:

               (1)Tá LIBOR CHF, an Ráta Tairgthe Idirbhainc Londan fhranc na hEilvéise, ar cheann de na 5 ráta airgeadra LIBOR atá á riar ag ICE Benchmark Administration (IBA). Is léiriú é LIBOR CHF ar an ráta úis is féidir le príomhbhainc mhóra atá gníomhach go hidirnáisiúnta agus a bhfuil rochtain acu ar an margadh mórdhíola maoinithe neamhurraithe, iad féin a mhaoiniú sa mhargadh sin i bhfrainc na hEilvéise. Ríomhann IBA an ráta bunaithe ar shonraí a chuireann painéal banc in iúl dó.

               (2)D’fhógair Údarás um Iompar Airgeadais (FCA) na Ríochta Aontaithe go scoirfí tagarmharcanna áirithe LIBOR, LIBOR CHF san áireamh, faoi dheireadh 2021. An scor sin, is ábhar imní i dtaca le cé acu an bhfuil LIBOR, ó thaobh cuid dá aibíochtaí de, ionadaíoch a dhóthain ar mhargadh foluiteach nó ar réaltacht eacnamaíoch ina léirítear margadh maoinithe mórdhíola neamhurraithe, nó nach bhfuil. Is é an bunús atá leis an ábhar imní sin an neamhthoilteanas i measc fhormhór na mbanc ar phainéal LIBOR leanúint de bheith ag rannchuidiú le haibíochtaí LIBOR lena mbaineann, mar a d’fhógair IBA an 5 Márta 2021 i Ráiteas Aiseolais LIBOR ICE ar Chomhairliúchán maidir le Scor Féideartha.

               (3)Roimhe seo, d’úsáid roinnt banc LIBOR CHF san Aontas mar ráta tagartha i líon mór morgáistí miondíola gan íoc, morgáistí a rachaidh a bhformhór díobh in éag tar éis dheireadh 2021. De réir na bhfreagraí ar chomhairliúchán poiblí arna reáchtáil ag an gCoimisiún, tá luach EUR 35 bhilliún de chonarthaí morgáiste san Aontas ina ndéantar tagairt do LIBOR CHF. Tá an líon is mó de na conarthaí sin gan íoc sa Pholainn, agus tá an chuid eile atá fós gan íoc san Ostair, sa tSlóivéin, san Ísiltír agus sa Fhrainc.

               (4)Méid na míshocrachta a d’fhéadfadh a bheith ann mar thoradh ar scor LIBOR CHF, agus an gá le scor conarthaí ina ndéantar tagairt do LIBOR CHF a mhaolú le seachaint go mbeadh ann don mhíshocracht sin, cuireadh i dtábhacht iad i roinnt malartuithe idir an Coimisiún agus na húdaráis phoiblí lena mbaineann. Chuir an Coimisiún na gnéithe fíorasacha a soláthraíodh san áireamh mar is cuí chun measúnú a dhéanamh ar cibé acu ar comhlíonadh na coinníollacha a leagtar amach faoi Airteagal 23b de Rialachán (AE) 2016/1011 nó nár comhlíonadh agus, dá bhrí sin, chun an gá leis an gCoimisiún beart a dhéanamh a bhunú.

               (5)Luaitear i dTuarascáil Cobhsaíochta Airgeadais 2021 a d’eisigh Banc Náisiúnta na Polainne
                  2
                go raibh níos mó ná 410 000 teaghlach sa Pholainn a raibh morgáistí a bhaineann le LIBOR CHF acu ag deireadh 2020, bunaithe ar aibíochtaí éagsúla LIBOR CHF. Isteach agus amach le 20 % de phunann iasachta morgáiste iomlán na Polainne is ea é sin, méid ar fiú luach iomlán PLN 100 mbilliún é (ca. EUR 22 bhilliún) de réir sonraí eile arna soláthar ag na húdaráis ábhartha. Morgáistí fadtéarmacha atá ina bhformhór agus beidh siad fós gan íoc tar éis 2030. Cuireann an tuarascáil i dtábhacht na rioscaí a bhaineann le scor LIBOR CHF, agus an gá le leanúnachas na gconarthaí le haghaidh iasachtaí tithíochta arna n‑ainmniú i bhfranc na hEilvéise a áirithiú chun nach mbeidh ann de rioscaí den sórt sin. Cuireann an tuarascáil i dtábhacht freisin go bhféadfadh easpa forálacha cúltaca agus gníomhartha dlí lena n‑ainmnítear an t‑ionadú do thagarmharc LIBOR CHF leanúnachas na gconarthaí sin a chur i mbaol, agus, mar iarmhairt air sin, go bhféadfadh caillteanais airgeadais le haghaidh na mbanc a bheith mar thoradh orthu. Chuir Aireacht Airgeadais na Polainne sonraí ar an dul céanna faoi bhráid an Choimisiúin.

               (6)San Ostair, amhail ó mhí an Mheithimh 2021, tá idir 50 000 agus 60 000 iasacht mhorgáiste a tugadh do theaghlaigh na hOstaire ina ndéantar tagairt do LIBOR CHF, méid arb ionann é agus EUR 9,6 billiún, agus thart ar 5,7 % d’fhiachas teaghlaigh iomlán na hOstaire. Tá thart ar 400 banc san Ostair páirteach i bpunanna morgáiste ina ndéantar tagairt do LIBOR CHF. Chuir Banc Náisiúnta na hOstaire agus Údarás Margaí Airgeadais na hOstaire sonraí comhchosúla tacaíochta isteach i litir a seoladh chuig an gCoimisiún.

               (7)Sa tSlóivéin, tá os cionn 6 700 comhaontú creidmheasa do thomhaltóirí ar luach iomlán os cionn EUR 300 milliún a rinne tagairt do LIBOR CHF an 31 Nollaig 2020, agus ní rachaidh an bhaisc dheireanach de na conarthaí sin in éag go dtí 2043. Ina theannta sin, tá 9 mbanc as 15 neamhchosanta ar LIBOR CHF. Sna naoi mbanc sin, is é 6,34 % sciar na n‑iasachtaí tithíochta in LIBOR CHF i gcomparáid leis na hiasachtaí tithíochta uile agus is é 7,13 % sciar na n‑iasachtaí morgáiste in LIBOR CHF i gcomparáid leis na hiasachtaí morgáiste uile.

               (8)San Ísiltír, meastar go bhfuil tuairim is luach EUR 500 milliún de mhorgáistí miondíola gan clásail chúltaca ina ndéantar tagairt do LIBOR CHF na hEilvéise.

               (9)Sa Fhrainc, tá thart ar 6 400 conradh iasachta miondíola ag na bainc réigiúnacha ina ndéantar tagairt do LIBOR CHF a thiocfaidh in aibíocht tar éis 2021.

               (10)Ceanglaítear le Rialachán (AE) 2016/1011 go ndéanfaidh úsáideoirí tagarmharcanna pleananna láidre i scríbhinn a tháirgeadh agus a choinneáil ar bun ina leagfar amach na gníomhaíochtaí a dhéanfadh siad i gcás ina n‑athróidh tagarmharc go hábhartha nó ina scoirfear de bheith á sholáthar agus, i gcás inarb indéanta agus inarb iomchuí, go ndéanfaidh siad tagarmharc malartach amháin nó roinnt tagarmharcanna malartacha a ainmniú mar chúltacaí le haghaidh tagarmharc nach ndéanfaí a fhoilsiú a thuilleadh. Cuireadh conarthaí ina dtagraítear do LIBOR CHF i gcrích i bhfad sula bhféadfaí a bheith ag súil le scor LIBOR CHF agus sular cuireadh tús le feidhm a bheith ag Rialachán (AE) 2016/1011. Dá bhrí sin níl forálacha cúltaca sna conarthaí sin, forálacha a thugann aghaidh ar an teagmhas nach féidir le riarthóir tagarmharcanna tagairt chonarthach a fhoilsiú a thuilleadh tar éis dáta áirithe.

               (11)Mar gheall ar an deacracht a bhain le hionadú iomchuí a shainaithint le haghaidh LIBOR CHF sula ndearna an Mheitheal Náisiúnta maidir le Rátaí Tagartha Fhranc na hEilvéise (MN na hEilvéise) moltaí soiléire a thairiscint don mhargadh, níl forálacha cúltaca ná forálacha cúltaca oiriúnacha sna conarthaí a tugadh i gcrích tar éis dháta chur i bhfeidhm Rialachán (AE) 2016/1011 (an 1 Eanáir 2018) ach oiread.

               (12)Gan conarthaí ina ndéantar tagairt do LIBOR CHF a aistriú chuig ionadú ainmnithe le haghaidh an tagarmhairc sin, tá baol tromchúiseach ann go mbeidh dírathú conarthaí i roinnt Ballstát. Le hainmniú an ionadaithe sin, dá bhrí sin, ba cheart a áirithiú go ndéanfaí riosca den sórt sin a mhaolú, riosca a d’fhéadfadh cur isteach go mór ar fheidhmiú na margaí airgeadais san Aontas dá dtarlódh sé.

               (13)An 5 Márta 2021, d’fhógair FCA na Ríochta Aontaithe go gcaillfear ionadaíochas LIBOR CHF agus go scorfaí gach aibíocht dá chuid amach anseo. Truicear atá i ráiteas den sórt sin le haghaidh an Choimisiúin chun a chumhacht a fheidhmiú chun ionadú reachtúil a ainmniú le haghaidh LIBOR CHF de bhun Airteagal 23b(8) de Rialachán (AE) 2016/1011.

               (14)Bhunaigh toradh an chomhairliúcháin phoiblí a rinne an Coimisiún an ról tábhachtach a bhí ag aibíochtaí áirithe de chuid LIBOR CHF i gconarthaí morgáiste, go háirithe na haibíochtaí 1 mhí, 3 mhí, 6 mhí agus 12 mhí. Bheadh éiginnteacht dhlíthiúil ann mar thoradh ar an easpa ráta ionadaithe atá soiléir agus gan débhrí i gconarthaí morgáiste ina ndéantar tagairt do LIBOR CHF, rud a d’fhéadfadh dlíthíocht agus dírathú conarthaí a spreagadh. Is iomchuí, dá bhrí sin, don Choimisiún ionadú reachtúil le haghaidh na gceithre aibíocht sin de chuid LIBOR CHF a ainmniú atá le húsáid in aon chonradh, agus in aon ionstraim airgeadais mar a shainmhínítear i dTreoir (AE) 2014/65 ó Pharlaimint na hEorpa agus ón gComhairle
                  3
               , lena n‑áirítear cuntais choigiltis, morgáistí agus iasachtaí, lena n‑áirítear comhaontuithe creidmheasa le haghaidh tomhaltóirí agus iasachtaí beaga gnó, ach gan a bheith teoranta dóibh sin, arna rialú ag dlíthe ceann de na Ballstáit nach bhfuil forálacha cúltaca ná forálacha cúltaca oiriúnacha iontu.

               (15)In 2017, mhol MN na hEilvéise an Swiss Average Rate Overnight (SARON) arna riar ag SIX Swiss Exchange Financial Information AG (SIX) mar an ráta ionadaithe le haghaidh LIBOR CHF
                  4
               . I mí Mheán Fómhair 2020, tar éis a aithint nach féidir ráta téarma réamhbhreathnaitheach a chruthú bunaithe ar SARON, mhol MN na hEilvéise gur cheart ráta SARON iolraithe a úsáid mar bhonn le ráta cúltaca le haghaidh tagairtí do LIBOR CHF le haghaidh táirgí airgid. Ba cheart, dá bhrí sin, ionadú ainmnithe le haghaidh aibíochtaí ábhartha LIBOR CHF i gconarthaí airgid leagáide a ríomh mar ráta SARON iolraithe.

               (16)Léirigh toradh an chomhairliúcháin phoiblí a rinne an Coimisiún tacaíocht, lena n-áirítear tacaíocht ó údaráis phoiblí ó na Ballstáit is mó lena mbaineann ainmniú athsholáthair reachtúil le haghaidh gach aibíocht LIBOR CHF i gcomhréir le moltaí MN na hEilvéise. Cé gur ráta réamhbhreathnaitheach é LIBOR CHF, lena mbíonn a fhios ag an gcliant roimh ré an t-ús atá dlite don tréimhse atá le teacht, is ráta siarbhreathnaitheach é ráta SARON iolraithe. Ciallaíonn sé sin nach mbíonn eolas ar an ráta úis thar thréimhse ar leith ach ag deireadh na tréimhse sin. Chun úsáid an ráta úis ag tús na tréimhse úis a éascú, réiteach amháin a d’fhéadfadh a bheith ann an ráta úis a chinneadh ar bhonn tréimhse bhreathnóireachta roimh an tréimhse úis. An 29 Meán Fómhair 2020, mhol MN na hEilvéise, i gcásanna nach mór a bheith ar an eolas faoin íocaíocht úis ag tús na tréimhse úis, úsáid a bhaint as ráta SARON iolraithe i gcomhréir le modheolaíocht an ‘athshocraithe is déanaí’. Is éard atá i modheolaíocht den sórt sin an ráta úis a chinneadh le haghaidh na tréimhse atá le teacht ar bhonn an ráta úis iolraithe arna bhreathnú le haghaidh tréimhse a tháinig roimhe sin, ar tréimhse í atá ar comhfhad le fad an tréimhse atá i gceist.

               (17)De réir mholadh MN na hEilvéise an 1 Feabhra 2021, ba cheart d’úsáideoirí Ráta SARON Iolraithe 1 Mhí a ghlacadh mar ráta ionadaithe le haghaidh LIBOR CHF 1 mhí agus Ráta SARON Iolraithe 3 Mhí a ghlacadh le haghaidh LIBOR CHF 3 mhí arna gcinneadh faoi mhodheolaíocht an ionadaithe is déanaí, is é sin ráta SARON iolraithe arna ríomh ar bhonn na tréimhse 1 mhí agus 3 mhí faoi seach díreach roimh an tréimhse úis.

               (18)Sa mholadh uaidh an 11 Bealtaine 2021, thug Meitheal Ráta Saor ó Riosca an Euro le fios go bhféadfadh modheolaíocht an athshocraithe is déanaí le haghaidh tréimhsí níos faide ná 3 mhí dúshláin chuntasaíochta agus fálúcháin a chruthú arb iad is cúis leo na difríochtaí struchtúracha idir IBOR (de chineál réamhbhreathnaitheach) agus SARON (de chineál siarbhreathnaitheach), difríochtaí a bhfuil suntas ar leith ag baint leo i gcás aibíochtaí níos sine. Mar mhodheolaíocht mhalartach, mhol MN na hEilvéise an 1 Iúil 2021 úsáid a bhaint as modheolaíocht an ‘athshocraithe is déanaí’ le tréimhse breathnóireachta 1 mhí. Is éard atá i modheolaíocht den sórt sin an ráta úis a chinneadh le haghaidh na tréimhse atá le teacht ar bhonn an ráta úis iolraithe arna bhreathnú le haghaidh tréimhse a tháinig roimhe sin, ar tréimhse í atá níos giorra ná an tréimhse atá i gceist. Agus breithniú á dhéanamh ar mholtaí Mheitheal Ráta Saor ó Riosca an Euro, agus d’fhonn fanacht chomh gar agus is féidir don tréimhse thagartha bhunaidh le haghaidh gach aibíochta, measadh go raibh Ráta SARON Iolraithe 3 Mhí níos oiriúnaí ná an Ráta SARON Iolraithe 1 Mhí le haghaidh aibíochtaí LIBOR CHF 3 mhí nó aibíochtaí LIBOR CHF níos faide ná sin. Meastar gur iomchuí, dá bhrí sin, Rátaí SARON Iolraithe 1 Mhí agus 3 Mhí a úsáid mar ionadú, faoi seach, le haghaidh LIBOR CHF 1 Mhí agus LIBOR CHF 3 Mhí agus Ráta SARON Iolraithe 3 Mhí a úsáid freisin mar ionadú le haghaidh LIBOR CHF 6 Mhí agus 12 Mhí.

               (19)Tá difríocht ó thaobh luacha de idir LIBOR CHF agus ráta SARON iolraithe. Chun an difríocht sin a léiriú agus chun an tionchar eacnamaíoch a bheadh ag ionadú a íoslaghdú, ba cheart coigeartú raon difríochta seasta a chur le Ráta SARON iolraithe i ndáil le gach ceann d’aibíochtaí LIBOR CHF a dhéanann sé a ionadú.

               (20)Leis an gcomhairliúchán poiblí a rinne an Coimisiún, deimhníodh a iomchuí atá sé coigeartú raon difríochta seasta a ríomh bunaithe ar an raon difríochta airmheáin stairiúil idir LIBOR fhranc na hEilvéise agus an Ráta SARON Iolraithe lena mbaineann le linn tréimhse aisamhairc 5 bliana go dtí an 5 Márta 2021.

               (21)Is iomchuí, dá bhrí sin, maidir leis na rátaí arna n‑ainmniú ag an gCoimisiún chun aibíochtaí ábhartha LIBOR CHF lena mbaineann a athsholáthar, go bhfreagróidís don Ráta SARON Iolraithe móide an coigeartú raon difríochta ábhartha mar a fhoilsítear é le haghaidh gach ceann d’aibíochtaí ábhartha SARON iolraithe lena mbaineann (1 mhí, 3 mhí, 6 mhí agus 12 mhí).

               (22)I gcomhréir le hAirteagal 23b(3) de Rialachán (AE) 2016/1011, déanfar ionadú le haghaidh LIBOR CHF a chur in ionad na dtagairtí ar fad don tagarmharc sin, trí fheidhmiú an dlí, in aon chonradh agus in aon ionstraim airgeadais dá dtagraítear i dTreoir (AE) 2014/65, ar choinníoll nach ann d’fhorálacha cúltaca ná nach ann d’fhorálacha cúltaca oiriúnacha. Dá bhrí sin, ní dhéanann an t-ionadú sin difear do chonarthaí a ndearnadh athchaibidliú rathúil orthu chun freastal ar scor LIBOR CHF, faoi mar a foráladh faoi Airteagal 23b(11) de Rialachán (AE) 2016/1011.

               (23)Ós rud é go scoirfear de LIBOR a fhoilsiú an 1 Eanáir 2022, ba cheart do na rátaí ainmnithe teacht in ionad na dtagairtí do LIBOR CHF amhail ón dáta sin.

               (24)Thug FCA na Ríochta Aontaithe, mar mhaoirseoir ar riarthóir LIBOR CHF, Banc Náisiúnta na hEilvéise ina ról mar rúnaí ar MN na hEilvéise agus an tÚdarás Eorpach um Urrúis agus Margaí (ESMA) a dtuairimí maidir leis an Rialachán seo.

               (25)Tá na bearta dá bhforáiltear sa Rialachán seo i gcomhréir leis an tuairim ón gCoiste Eorpach um Urrúis,

               TAR ÉIS AN RIALACHÁN SEO A GHLACADH:

               Airteagal 1
                  LIBOR CHF a ionadú

               1.Tá na rátaí seo a leanas ainmnithe mar rátaí ionadaithe le haghaidh LIBOR CHF i dtagairtí do LIBOR CHF in aon chonradh, agus in aon ionstraim airgeadais dá dtagraítear i dTreoir (AE) 2014/65:

               (a)Déantar LIBOR CHF 1 mhí a ionadú le Ráta SARON Iolraithe 1 mhí, mar a bhreathnaítear le linn na tréimhse 1 mhí roimh an tréimhse úis;

               (b)Déantar LIBOR CHF 3 mhí a ionadú le Ráta SARON Iolraithe 3 mhí, mar a bhreathnaítear le linn na tréimhse 3 mhí roimh an tréimhse úis;

               (c)Déantar LIBOR CHF 6 mhí a ionadú le Ráta SARON Iolraithe 3 mhí, mar a bhreathnaítear le linn na tréimhse 3 mhí roimh an tréimhse úis;

               (d)Déantar LIBOR CHF 12 mhí a ionadú le Ráta SARON Iolraithe 3 mhí, mar a bhreathnaítear le linn na tréimhse 3 mhí roimh an tréimhse úis.

               2.Cuirfear coigeartú raon difríochta seasta leis na rátaí ionadaithe arna n-ainmniú de bhun mhír 1. An coigeartú raon difríochta seasta sin, beidh sé coibhéiseach leis an raon difríochta arna fhoilsiú do gach aibíocht ábhartha agus déanfar é a ríomh an 5 Márta 2021 mar raon difríochta airmheáin stairiúil idir an LIBOR CHF lena mbaineann agus an ráta SARON sonrach a ndearnadh iolrú air le linn tréimhse aisamhairc 5 bliana i ndáil le gach tréimhse ar leith.

               3.Déanfar na rátaí ionadaithe le haghaidh LIBOR CHF a ainmniú i gcomhréir leis an tábla seo a leanas:

                        LIBOR

                        AIBÍOCHT

                        Ráta Ionadaithe

                        Luach Coigeartaithe Raon Difríochta (%)

                        CHF

                        1M

                        Ráta SARON Iolraithe 1 mhí

                         (SAR1MC)

                        ISIN CH0477123886

                        -0,0571

                        CHF

                        3M

                        Ráta SARON Iolraithe 3 mhí (SAR3MC)

                        ISIN CH0477123902

                        0,0031

                        CHF

                        6M

                        Ráta SARON Iolraithe 3 mhí (SAR3MC)

                        ISIN CH0477123902

                        0,0741

                        CHF

                        12M

                        Ráta SARON Iolraithe 3 mhí (SAR3MC)

                        ISIN CH0477123902

                        0,2048

               Airteagal 2
                  Teacht i bhfeidhm agus cur i bhfeidhm

               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Beidh feidhm ag an Rialachán seo go dtí an 1 Eanáir 2022.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil, 14.10.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        Rialachán (AE) 2016/1011 ó Pharlaimint na hEorpa agus ón gComhairle an 8 Meitheamh 2016 maidir le hinnéacsanna a úsáidtear mar thagarmharcanna in ionstraimí airgeadais agus i gconarthaí airgeadais nó chun feidhmíocht cistí infheistíochta a thomhas agus lena leasaítear Treoir 2008/48/CE agus Treoir 2014/17/AE agus Rialachán (AE) Uimh. 596/2014 (IO L 171, 29.6.2016, lch. 1).

                     (2)

                        Narodowy Bank Polski (Banc Náisiúnta na Polainne), Tuarascáil Cobhsaíochta Airgeadais, mí an Mheithimh 2021
                  https://www.nbp.pl/en/systemfinansowy/fsr202106.pdf?v=2

                     (3)

                        Treoir 2014/65/AE ó Pharlaimint na hEorpa agus ón gComhairle an 15 Bealtaine 2014 maidir le margaí in ionstraimí airgeadais agus lena leasaítear Treoir 2002/92/CE agus Treoir 2011/61/AE Téacs atá ábhartha maidir le LEE (IO L 173, 12.6.2014, lch. 349).

                     (4)

                        Foilsítear SARON ar leathanach gréasáin ábhartha a riarthóra:
                  https://www.six-group.com/exchanges/indices/data_centre/swiss_reference_rates/compound_rates_en.html
                  .


title: RIALACHÁN CUR CHUN FEIDHME (AE) .../... ÓN gCOIMISIÚN lena leasaítear Rialachán Cur Chun Feidhme (AE) 2019/723 a mhéid a bhaineann leis an bhfaisnéis agus na sonraí maidir le táirgeadh orgánach agus lipéadú táirgí orgánacha atá le cur isteach trí bhíthin na foirme samplaí caighdeánaí

text:
               RIALACHÁN CUR CHUN FEIDHME (AE) .../... ÓN gCOIMISIÚN

               an 8.11.2021

               lena leasaítear Rialachán Cur Chun Feidhme (AE) 2019/723 a mhéid a bhaineann leis an bhfaisnéis agus na sonraí maidir le táirgeadh orgánach agus lipéadú táirgí orgánacha atá le cur isteach trí bhíthin na foirme samplaí caighdeánaí

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (AE) 2017/625 ó Pharlaimint na hEorpa agus ón gComhairle an 15 Márta 2017 maidir le rialuithe oifigiúla agus gníomhaíochtaí oifigiúla eile arna ndéanamh lena áirithiú go gcuirtear i bhfeidhm dlí an bhia agus na beatha, rialacha maidir le sláinte agus leas ainmhithe, sláinte plandaí agus táirgí cosanta plandaí, lena leasaítear Rialacháin (CE) Uimh. 999/2001, (CE) Uimh. 396/2005, (CE) Uimh. 1069/2009, (CE) 1107/2009, (AE) Uimh. 1151/2012, (AE) Uimh. 652/2014, (AE) 2016/429 agus (AE) 2016/2031 ó Pharlaimint na hEorpa agus ón gComhairle, Rialacháin (CE) Uimh. 1/2005 agus (CE) Uimh. 1099/2009 ón gComhairle agus Treoracha 98/58/CE, 1999/74/CE, 2007/43/CE, 2008/119/CE agus 2008/120/CE ón gComhairle, agus lena n‑aisghairtear Rialacháin (CE) Uimh. 854/2004 agus (CE) Uimh. 882/2004 ó Pharlaimint na hEorpa agus ón gComhairle, Treoracha 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE agus 97/78/CE ón gComhairle agus Cinneadh 92/438/CEE ón gComhairle (an Rialachán maidir le Rialacha Oifigiúla)
                  1
               , agus go háirithe pointe (a) den chéad mhír d’Airteagal 25, Airteagal 113(2) agus pointe (f) den chéad mhír d’Airteagal 134 de,

               De bharr an mhéid seo a leanas:

               (1)Le Rialachán Cur Chun Feidhme (AE) 2019/723 ón gCoimisiún
                  2
               , bunaítear an fhoirm shamplach chaighdeánach a bheidh le húsáid sna tuarascálacha bliantúla a chuirfidh gach Ballstát isteach i gcomhréir le hAirteagal 113(1) de Rialachán (AE) 2017/625.

               (2)Le Roinn 9 den fhoirm shamplach chaighdeánach sin, ceanglaítear ar na Ballstáit na sonraí orgánacha a thuairisciú i gcomhréir leis na teimpléid a leagtar amach in Iarscríbhinn XIIIc a ghabhann le Rialachán (CE) Uimh. 889/2008 ón gCoimisiún
                  3
               .

               (3)Le Rialachán (AE) 2018/848 ó Pharlaimint na hEorpa agus ón gComhairle
                  4
               , leagtar síos rialacha nua maidir le rialuithe ar tháirgeadh orgánach agus lipéadú táirgí orgánacha, lena n‑áirítear na rialuithe ar fhíorú bhunú agus fheidhmiú an chórais rialaithe inmheánaigh atá ag grúpaí oibreoirí, agus maidir le hathiniúchadh a dhéanamh ar líon íosta oibreoirí atá ina mbaill de ghrúpa oibreoirí. Ina theannta sin, beidh ar na Ballstáit catalóg náisiúnta beart a fhorbairt a bheidh le déanamh i gcás neamhchomhlíonta, lena n‑áirítear neamhchomhlíonadh agus na bearta comhfhreagracha a aicmiú. Beidh ar na Ballstáit tuairisc a thabhairt ar na rialuithe oifigiúla a eascraíonn as na rialacha nua sin agus faisnéis a sholáthar faoi neamhchomhlíonadh a braitheadh agus faoi fhorfheidhmiú beart de réir a gcatalóige náisiúnta beart.

               (4)D’fhonn na rialacha agus na ceanglais nua sin a chur san áireamh sa tuarascáil bhliantúil atá le cur isteach i gcomhréir le hAirteagal 113(1) de Rialachán (AE) 2017/625, ní mór Roinn 9 de Chuid II den fhoirm shamplach chaighdeánach a thabhairt cothrom le dáta.

               (5)Dá bhrí sin, ba cheart Rialachán Cur Chun Feidhme (AE) 2019/723 a leasú dá réir.

               (6)Tá na bearta dá bhforáiltear sa Rialachán seo i gcomhréir leis an tuairim ón gCoiste um Tháirgeadh Orgánach,

               TAR ÉIS AN RIALACHÁN SEO A GHLACADH:

               Airteagal 1

               Leasaítear Rialachán Cur Chun Feidhme (AE) 2019/723 mar a leanas:

               (1)Cuirtear an méid seo a leanas in ionad Airteagal 2:

               ‘Airteagal 2

               An fhoirm shamplach chaighdeánach

               Cuirfidh na Ballstáit an fhaisnéis agus na sonraí dá dtagraítear in Airteagal 113(1) de Rialachán (AE) 2017/625 isteach trí bhíthin na foirme samplaí caighdeánaí a leagtar amach san Iarscríbhinn a ghabhann leis an Rialachán seo. Déanfar é sin agus úsáid á baint as an leagan leictreonach den fhoirm shamplach chaighdeánach a chuirtear ar fáil tríd an gcóras ríomhairithe bainistíochta faisnéise do rialuithe oifigiúla. Le haghaidh na faisnéise agus na sonraí maidir le táirgeadh orgánach agus lipéadú táirgí orgánacha dá dtagraítear i Roinn 9 de Chuid II den fhoirm sin, áfach, bainfear úsáid as Córas Faisnéise na Feirmeoireachta Orgánaí.

               Ina dhiaidh sin deimhneoidh na Ballstáit sa leagan leictreonach den fhoirm shamplach chaighdeánach ar an gcóras ríomhairithe bainistíochta faisnéise do rialuithe oifigiúla gur cuireadh Roinn 9 de Chuid II den fhoirm sin isteach ar Chóras Faisnéise na Feirmeoireachta Orgánaí.’;

               (2)San Iarscríbhinn, cuirtear an téacs a leagtar amach san Iarscríbhinn a ghabhann leis an Rialachán seo in ionad Roinn 9 den fhoirm shamplach chaighdeánach.

               Airteagal 2

               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Beidh feidhm aige ón 1 Meán Fómhair 2022 i leith na dtuarascálacha bliantúla atá le cur isteach faoin 31 Lúnasa 2023 le haghaidh 2022 agus i leith tuarascálacha bliantúla ina dhiaidh sin.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil, 8.11.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 95, 7.4.2017, lch. 1.

                     (2)

                        Rialachán Cur Chun Feidhme (AE) 2019/723 ón gCoimisiún an 2 Bealtaine 2019 lena leagtar síos rialacha maidir le cur chun feidhme Rialachán (AE) 2017/625 ó Pharlaimint na hEorpa agus ón gComhairle a mhéid a bhaineann leis an bhfoirm shamplach chaighdeánach atá le húsáid sna tuarascálacha bliantúla a chuireann na Ballstáit isteach (IO L 124, 13.5.2019, lch. 1).

                     (3)

                        Rialachán (CE) Uimh. 889/2008 ón gCoimisiún an 5 Meán Fómhair 2008 lena leagtar síos rialacha mionsonraithe maidir le cur chun feidhme Rialachán (CE) Uimh. 834/2007 ón gComhairle maidir le táirgeadh orgánach agus lipéadú táirgí orgánacha i dtaca le táirgeadh, lipéadú agus rialú orgánach (IO L 250, 18.9.2008, lch. 1).

                     (4)

                        Rialachán (AE) 2018/848 ó Pharlaimint na hEorpa agus ón gComhairle an 30 Bealtaine 2018 maidir le táirgeadh orgánach agus lipéadú táirgí orgánacha agus lena leasaítear Rialachán (CE) Uimh. 834/2007 ón gComhairle (IO L 150, 14.6.2018, lch. 1).

    ---documentbreak---

               GA

               IARSCRÍBHINN

               ‘

                        9. Táirgeadh orgánach agus lipéadú táirgí orgánacha

                        9.1 Conclúid fhoriomlán maidir leis an leibhéal comhlíonta a baineadh amach

                        9.2 Sonraí orgánacha

                        Sainaithint an Bhallstáit/an údaráis inniúil a chuireann an tuarascáil bhliantúil isteach

                        Sonraí ón

                        mBallstát

                        Líon na n-údarás inniúil a ndearnadh sonraí a chomhtháthú ina leith (A)

                        Líon na n-údarás inniúil

                        Líon na n-údarás rialaithe a ndearnadh sonraí a chomhtháthú ina leith (B)

                        Líon na n-údarás rialaithe

                        Líon na gcomhlachtaí rialaithe a ndearnadh sonraí a chomhtháthú ina leith (C)

                        Líon na gcomhlachtaí rialaithe

                        Líon iomlán na n-údarás/na gcomhlachtaí a ndearnadh sonraí a chomhtháthú ina leith (A) + (B) + (C)

                        Líon iomlán na n-údarás/na gcomhlachtaí

                        Tréimhse tuairiscithe

                        Bliain

                  TÁBLA 1

                  Líon na rialuithe le haghaidh na n-údarás inniúil - na n-údarás rialaithe - na gcomhlachtaí rialaithe uile

                  (tagraíonn gach alt do Rialachán (AE) 2018/848)

               1.Oibreoirí cláraithe a bhfuil deimhniú acu amhail ón 31 Nollaig den bhliain tuairiscithe

                        Códuimhir nó ainm an údaráis inniúil/
                           an údaráis rialaithe/
                           an chomhlachta rialaithe

                        Líon na n-oibreoirí

                        Líon na bhfíoruithe comhlíonta Airteagal 38(3) (fisiceach agus neamhfhisiceach)

                        Líon na rialuithe oifigiúla fisiceacha ar an láthair a rinneadh

                        Líon na samplaí a tógadh Airteagal 38(4)(c)

                        Rialuithe bliantúla
                           Airteagal 38(3)

                        Rialuithe breise rioscabhunaithe Airteagal 38(4)(b)

                        Líon iomlán na rialuithe Airteagal 38(3) agus 38(4)(b)

                        Rialuithe nár fógraíodh Airteagal 38(4)(a)

                        Líon iomlán na samplaí

                        Líon na samplaí le braith

                        1.a.

                        Cainníochtaí maidir le húdarás inniúil/údarás rialaithe/comhlacht rialaithe 1

                        1.b.

                        Cainníochtaí maidir le húdarás inniúil/údarás rialaithe/comhlacht rialaithe 2

                        1.c.

                        Cainníochtaí maidir le húdarás inniúil/údarás rialaithe/comhlacht rialaithe 3

                        …

                        Lean ar aghaidh agus liostaigh gach údarás/comhlacht

                        Cainníochtaí iomlána maidir le gach údarás inniúil/údarás rialaithe/comhlacht rialaithe [suim (1.a.+1.b.+1.c.+….]

               2.Grúpaí oibreoirí a bhfuil deimhniú acu amhail ón 31 Nollaig den bhliain tuairiscithe

                        Códuimhir nó ainm an údaráis inniúil/an údaráis rialaithe/an chomhlachta rialaithe

                        Líon na ngrúpaí

                        Sainaithint an ghrúpa

                        Líon iomlán na n-oibreoirí ar baill de ghrúpaí iad

                        Líon iomlán na rialuithe oifigiúla ar ghrúpaí

                        Líon na n-athiniúchtaí ar bhaill de ghrúpaí

                           Iniúchtaí inar tógadh sampla amháin ar a laghad

                        2.

                        Cainníochtaí iomlána maidir le gach grúpa oibreoirí/údarás inniúil/

                        údarás rialaithe/comhlacht rialaithe

                        2.a.

                        Cainníochtaí maidir le húdarás inniúil/údarás rialaithe/comhlacht rialaithe 1

                        2.a.1

                        Grúpa oibreoirí a.1

                        2.a.2

                        Grúpa oibreoirí a.2

                        2.a…..

                        Grúpa oibreoirí a…..

                        2.b.

                        Cainníochtaí maidir le húdarás inniúil/údarás rialaithe/comhlacht rialaithe 2

                        2.b.1

                        Grúpa oibreoirí b.1

                        2.b.2

                        Grúpa oibreoirí b.2

                        2.b…..

                        Grúpa oibreoirí b...

                        2.c

                        lean ar aghaidh agus liostaigh gach grúpa oibreoirí in aghaidh an údaráis inniúil/an chomhlachta rialaithe/an údaráis rialaithe

                        2.c…

                        Grúpa oibreoirí …

                  TÁBLA 2

                  NEAMHCHOMHLÍONADH

                  Sonraí in aghaidh an údaráis inniúil/an údaráis rialaithe/an chomhlachta rialaithe

               1.Cineál agus minicíocht na gcásanna a bhunaítear de neamhchomhlíonadh tromchúiseach criticiúil

                        Ainm nó códuimhir an údaráis inniúil/
                           údarás rialaithe/
                           comhlacht rialaithe

                        Cineál na gcásanna de réir chineál an neamhchomhlíonta a braitheadh le linn rialuithe oifigiúla a rinneadh

                        Rialacha ginearálta
                           maidir le táirgeadh

                        Rialacha sonracha
                           maidir le táirgeadh

                        Substaintí nó táirgí neamhúdaraithe

                        Maol-
                           uithe

                        Doiciméid agus taifid

                        Rialacha maidir le grúpaí oibreoirí

                        Lipéadú

                        Eile

                        1.

                        Cásanna neamhchomhlíonta a léiríodh - IOMLÁN

                        1.a.

                        Cásanna a léiríodh maidir le húdarás inniúil/údarás rialaithe/comhlacht rialaithe 1

                        1.b.

                        Cásanna a léiríodh maidir le húdarás inniúil

                        /údarás rialaithe/comhlacht rialaithe 2

                        1.c.

                        Cásanna a léiríodh maidir le húdarás inniúil

                        /údarás rialaithe/comhlacht rialaithe 3

                        …

                        Lean ar aghaidh agus liostaigh gach údarás/comhlacht

               2.Bearta a rinneadh maidir le cásanna a léiríodh ina raibh neamhchomhlíonadh mór agus neamhchomhlíonadh criticiúil

                        Líon na gcásanna neamhchomhlíonta a léiríodh

                        Bearta a rinneadh maidir le cásanna neamhchomhlíonta a léiríodh

                        Feabhsú ar chur chun feidhme bearta réamhchúraim agus rialuithe a rinne an t-oibreoir

                        Gan aon tagairt do tháirgeadh orgánach i lipéadú agus fógraíocht na luchtóige iomláine nó an reatha táirgeachta lena mbaineann

                        Toirmeasc ar na táirgí a ndearnadh difear dóibh a chur ar an margadh agus tagairt á déanamh do tháirgeadh orgánach, ar feadh tréimhse áirithe

                        Tréimhse nua thiontaithe

                        Teorannú raon feidhme an deimhnithe

                        Fionraí an deimhnithe

                        Aistarraingt an deimhnithe

                        Beart ceartaitheach atá fós le cinneadh

                        Eile

                        (A)

                        (B1)

                        (B2)

                        (B3)

                        (B4)

                        (B5)

                        (B6)

                        (B7)

                        (B8)

                        (B9)

                  TÁBLA 3: Maoirseacht agus Iniúchtaí

                  Gníomhaíochtaí an údaráis inniúil a bhaineann le

                  - comhlachtaí rialaithe ar tharmlig sé cúraimí áirithe chuige

                  - maoirseacht ar na comhlachtaí rialaithe sin

                  - aistarraingt toscaireachtaí chuig na comhlachtaí rialaithe sin

                  - iniúchadh na n-údarás rialaithe

               1.Comhlachtaí rialaithe nua ar tharmlig an t-údarás inniúil cúraimí chucu/comhlachtaí rialaithe ar aistarraingíodh a dtoscaireacht

                        Líon na gcomhlachtaí rialaithe

                        Barúlacha i gcás inar gá

                        Líon ag tús na bliana tuairiscithe (an 1 Eanáir bliain N)

                        (A)

                        Comhlachtaí rialaithe nua le linn na bliana N

                        (B)

                        Comhlachtaí rialaithe ar aistarraingíodh a dtoscaireacht le linn na bliana N

                        (C)

                        Líon ag deireadh na bliana tuairiscithe (an 31 Nollaig bliain N)

                        (D)

               2.Maoirseacht ar chomhlachtaí rialaithe ag an údarás inniúil

               2.a.Cainníochtaí iomlána maidir le maoirseacht ar chomhlachtaí rialaithe

                        Líon na gcomhlachtaí rialaithe ag deireadh na bliana tuairiscithe

                        Líon na n-iniúchtaí maoirseachta ar chomhlachtaí rialaithe a rinne an t-údarás inniúil le linn na bliana tuairiscithe

                        Cumhdach comhlachtaí rialaithe le hiniúchadh maoirseachta de chuid údarás inniúil

                        Barúil

                        i gcás inar gá

                        (D)

                        (E)

                        (F) = (E)/(D)

                        Líon na gcomhlachtaí rialaithe - Líon na n-iniúchtaí maoirseachta le linn na bliana tuairiscithe – cumhdach

                        Ba cheart líon iomlán na gComhlachtaí Rialaithe Formheasta (D) a bheith i gcomhréir leis an líon a tuairiscíodh faoi roinn 1

               2.b. Mionsonraí na maoirseachta in aghaidh an chomhlachta rialaithe

                        Liosta de gach comhlacht rialaithe faoi mhaoirseacht an údaráis inniúil

                        Líon na n-oibreoirí

                        Líon na ngrúpaí oibreoirí

                        Iniúchadh déanta ag an údarás inniúil
                           le linn na bliana tuairiscithe
                           tá = 1 /

                         níl = 0

                        Líon na gcomhad oibreora a ndearnadh athbhreithniú orthu in iniúchadh maoirseachta le linn na bliana tuairiscithe

                        Cumhdach líon na gcomhad oibreora a ndearnadh athbhreithniú orthu in éadan líon iomlán na n-oibreoirí

                        Líon na gcomhad de chuid grúpaí oibreoirí a ndearnadh athbhreithniú orthu le linn an iniúchta le linn na bliana tuairiscithe

                        Cumhdach líon na gcomhad de chuid grúpaí oibreoirí a ndearnadh athbhreithniú orthu in éadan líon iomlán na ngrúpaí oibreoirí

                         Léirigh uimhir thagartha na foirme ar leith a líonadh isteach le haghaidh an chomhlachta rialaithe (teimpléad ‘na foirme ar leith le haghaidh an chomhlachta rialaithe’ i gceangal)

                        Códuimhir

                        (G)

                        (H)

                        (I)

                        (J)

                        (K) = (J)

                        /(G)

                        (L)

                        (M) = (L)/(H)

                        (N)

               3.Gníomhaíochtaí iniúchta a rinne an t-údarás inniúil maidir leis na húdaráis rialaithe (níl sé seo ábhartha ach i gcás ina dtarmligeann an t-údarás inniúil cúraimí chuig na húdaráis rialaithe)

                        Líon na n-údarás rialaithe a ndearna an t-údarás inniúil cúraimí rialaithe a tharmligean chucu

                        Líon na n-iniúchtaí a rinne an t-údarás inniúil ar na húdaráis rialaithe

                        Cumhdach na n-údarás rialaithe a ndearna údarás inniúil iniúchadh orthu le linn na bliana tuairiscithe

                        Barúil i gcás inar gá

                        (K)

                        (L)

                        (M) = (L)/(K)

                        Le linn na bliana tuairiscithe

                        TÁBLA 4:

                        FOIRM AR LEITH MAIDIR LE MAOIRSEACHT AR CHOMHLACHT RIALAITHE
                           is féidir le húdarás inniúil foirm a líonadh isteach le haghaidh gach comhlacht rialaithe a bhí faoi réir iniúchadh maoirseachta le linn na bliana tuairiscithe (roghnach)

                        Uimhir thagartha na foirme

                        le cóipeáil isteach i dtábla iniúchta maoirseachta – réimse sonraí K

                        Bliain tuairiscithe

                        Údarás inniúil i gceannas ar mhaoirseacht

                        Tuarascáil iniúchta maoirseachta

                        Tagairt:

                        Dáta:

                        Sainaithint an chomhlachta rialaithe

                        Códuimhir

                        ACHOIMRE AR PHRÍOMHTHORTHAÍ AN INIÚCHTA MAOIRSEACHTA

                        1. Coinníollacha maidir le formheas an chomhlachta rialaithe agus cúraimí rialaithe a tharmligean

                        Líon isteach an téacs, le do thoil

                        2. Torthaí a bhaineann le comhlíonadh na gceanglas íosta rialaithe

                        Líon isteach an téacs, le do thoil

                        3. Torthaí a bhaineann le measúnú riosca a dhéanamh ar oibreoirí

                        Líon isteach an téacs, le do thoil

                        4. Torthaí a bhaineann le comhlíonadh chatalóg náisiúnta na mbeart

                        Líon isteach an téacs, le do thoil

                        5. Torthaí a bhaineann le faisnéis a mhalartú le húdarás inniúil

                        Líon isteach an téacs, le do thoil

                        6. Torthaí eile

                        Líon isteach an téacs, le do thoil

                        7. Conclúid fhoriomlán

                        Líon isteach téacs+A1:C24, le do thoil

                        TÁBLA 5:

                        Gníomhaíochtaí agus bearta a rinne údarás inniúil le linn na bliana tuairiscithe chun éifeachtacht na rialuithe oifigiúla ag údaráis rialaithe/comhlachtaí rialaithe a áirithiú

                        Sonraí ón

                        mBallstát

                        Tréimhse

                        Bliain

                        1. Reachtaíocht náisiúnta

                        Líon isteach an téacs, le do thoil

                        2. Nósanna imeachta rialaithe nua, cothrom le dáta nó athbhreithnithe

                        Líon isteach an téacs, le do thoil

                        3. Gníomhaíochtaí oiliúna

                        Líon isteach an téacs, le do thoil

                        4. Acmhainní breise a chur ar fáil nó acmhainní atá ann cheana a athdháileadh tar éis athbhreithniú ar thosaíochtaí

                        Líon isteach an téacs, le do thoil

                        5. Tionscnaimh rialaithe speisialta

                        Líon isteach an téacs, le do thoil

                        6. Athruithe ar eagraíocht nó bainistíocht údarás inniúil

                        Líon isteach an téacs, le do thoil

                        7. Eile

                        Líon isteach an téacs, le do thoil

               ’


title: RIALACHÁN CUR CHUN FEIDHME (AE) .../... ÓN gCOIMISIÚN lena leagtar síos na sonraíochtaí teicniúla, na bearta agus na ceanglais eile maidir le cur chun feidhme an chórais TF dhíláraithe dá dtagraítear i Rialachán (AE) 2020/1784 ó Pharlaimint na hEorpa agus ón gComhairle

text:
               RIALACHÁN CUR CHUN FEIDHME (AE) .../... ÓN gCOIMISIÚN

               an 14.3.2022

               lena leagtar síos na sonraíochtaí teicniúla, na bearta agus na ceanglais eile maidir le cur chun feidhme an chórais TF dhíláraithe dá dtagraítear i Rialachán (AE) 2020/1784 ó Pharlaimint na hEorpa agus ón gComhairle

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (AE) 2020/1784 ó Pharlaimint na hEorpa agus ón gComhairle an 25 Samhain 2020 maidir le doiciméid bhreithiúnacha agus sheachbhreithiúnacha a sheirbheáil sna Ballstáit in ábhair shibhialta nó thráchtála (doiciméid a sheirbheáil)
                  1
               , agus go háirithe Airteagal 25(1) de,

               De bharr an mhéid seo a leanas:

               (1)Chun an córas TF díláraithe a bhunú, is gá sonraíochtaí teicniúla, bearta agus ceanglais eile a shainiú agus a ghlacadh chun an córas sin a chur chun feidhme.

               (2)Tá uirlisí ann a forbraíodh chun sonraí a bhaineann le cásanna a mhalartú go digiteach, gan na córais TF atá ar bun cheana sna Ballstáit a athsholáthar ná gan gá a bheith le modhnuithe costasacha ar na córais TF sin. An Córas Cumarsáide r-Cheartais trí Mhalartú Sonraí ar Líne (e-CODEX), tá sé ar an bpríomhuirlis den sórt sin a forbraíodh go dtí seo.

               (3)Is éard ba cheart a bheith sa chóras TF díláraithe córais chúil na mBallstát agus pointí rochtana idir-inoibritheacha trína bhfuil siad idirnasctha. Ba cheart pointí rochtana an chórais TF díláraithe a bheith bunaithe ar e-CODEX.

               (4)Nuair a bheidh an córas TF díláraithe forbartha, áiritheoidh an coiste stiúrtha go n‑oibreoidh sé agus go gcothófar é. Ba cheart don Choimisiún an coiste stiúrtha a bhunú i ngníomh ar leithligh.

               (5)Chuathas i gcomhairle leis an Maoirseoir Eorpach ar Chosaint Sonraí i gcomhréir le hAirteagal 42(1) de Rialachán (AE) 2018/1725 ó Pharlaimint na hEorpa agus ón gComhairle
                  2
                agus thug sé a thuairim uaidh an 24 Eanáir 2022.

               (6)Na bearta dá bhforáiltear sa Rialachán seo, tá siad i gcomhréir leis an tuairim ón gCoiste um dhoiciméid bhreithiúnacha agus sheachbhreithiúnacha a sheirbheáil sna Ballstáit in ábhair shibhialta agus thráchtála,

               TAR ÉIS AN RIALACHÁN SEO A GHLACADH:

               Airteagal 1

               Sonraíochtaí teicniúla an chórais TF dhíláraithe

               Na sonraíochtaí teicniúla, na bearta agus na ceanglais eile maidir le cur chun feidhme an chórais TF dhíláraithe dá dtagraítear in Airteagal 25 de Rialachán (AE) 2020/1784, is san Iarscríbhinn a leagfar amach iad.

               Airteagal 2

               Teacht i bhfeidhm

               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Beidh an Rialachán seo ina cheangal go huile agus go hiomlán agus beidh sé infheidhme go díreach sna Ballstáit i gcomhréir leis na Conarthaí.

               Arna dhéanamh sa Bhruiséil, 14.3.2022

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 405, 2.12.2020, lch. 40.

                     (2)

                        Rialachán (AE) 2018/1725 ó Pharlaimint na hEorpa agus ón gComhairle an 23 Deireadh Fómhair 2018 maidir le daoine nádúrtha a chosaint i ndáil le sonraí pearsanta a phróiseáil ag institiúidí, comhlachtaí, oifigí agus gníomhaireachtaí an Aontais agus maidir le saorghluaiseacht sonraí den sórt sin, agus lena n‑aisghairtear Rialachán (CE) Uimh. 45/2001 agus Cinneadh Uimh. 1247/2002/CE (IO L 295, 21.11.2018, lch. 39).

    ---documentbreak---

               IARSCRÍBHINN

               SONRAÍOCHTAÍ TEICNIÚLA, BEARTA AGUS CEANGLAIS EILE MAIDIR LEIS AN gCÓRAS TF DÍLÁRAITHE DÁ dTAGRAÍTEAR IN AIRTEAGAL 1

               1.Réamhrá

               Is éard atá sa chóras malartaithe um dhoiciméid a sheirbheáil córas TF díláraithe atá bunaithe ar e-CODEX lenar féidir doiciméid agus sonraí a mhalartú, ar doiciméid agus sonraí iad a bhaineann le doiciméid a sheirbheáil idir na Ballstáit éagsúla i gcomhréir le Rialachán (AE) 2020/1784. Le cineál díláraithe an chórais TF, bheifí in ann sonraí a mhalartú go heisiach idir Ballstát amháin agus Ballstát eile, gan aon bhaint a bheith ag aon cheann d’institiúidí an Aontais leis na malartuithe sin.

               2.Sainmhínithe

               2.1.ciallaíonn ‘Prótacal Slánaistrithe Hipirtéacs’ nó ‘HTTPS’ cumarsáid chriptithe agus cainéil nasctha shlána;

               2.2.ciallaíonn ‘tairseach’ an réiteach Cur Chun Feidhme Tagartha nó an réiteach cúil náisiúnta atá nasctha leis an gcóras TF díláraithe;

               2.3.ciallaíonn ‘neamhshéanadh tionscnaimh’ na bearta lena soláthraítear cruthúnas shláine na sonraí agus cruthúnas thionscnamh na sonraí trí mhodhanna amhail deimhniú digiteach, bonneagar eochrach poiblí, agus sínithe digiteacha;

               2.4.ciallaíonn ‘neamhshéanadh fála’ na bearta lena soláthraítear cruthúnas go bhfuair an faighteoir beartaithe na sonraí ón tionscnóir trí mhodhanna amhail deimhniú digiteach, bonneagar eochrach poiblí, agus sínithe digiteacha;

               2.5.ciallaíonn ‘SOAP’, de réir chaighdeáin Chuibhreannas an Ghréasáin Dhomhanda, sonraíocht prótacail cur teachtaireachtaí chun faisnéis struchtúrtha a mhalartú agus seirbhísí gréasáin á gcur chun feidhme i líonraí ríomhaireachta;

               2.6.ciallaíonn ‘seirbhís gréasáin’ córas bogearraí atá ceaptha chun tacú le hidirghníomhú idir-inoibritheach meaisín‑go-meaisín thar líonra. tá comhéadan aici a bhfuil tuairisc air i bhformáid mheaisín‑inphróiseáilte;

               2.7.ciallaíonn ‘malartú sonraí’ teachtaireachtaí agus doiciméid a mhalartú tríd an gcóras TF díláraithe.

               3.Modhanna cumarsáide trí mheán leictreonach

               Leis an gcóras malartaithe um dhoiciméid a sheirbheáil, bainfear úsáid as modhanna cumarsáide atá bunaithe ar sheirbhísí, amhail Seirbhísí Gréasáin nó Bonneagair Seirbhísí Digiteacha in‑athúsáidte eile chun teachtaireachtaí agus doiciméid a mhalartú.

               Go sonrach, úsáidfidh sé an bonneagar e-CODEX, rud atá comhdhéanta de dhá chomhpháirt mhóra, an Nascóir agus an Geata.

               Tá an Nascóir freagrach as cumarsáid leis an réiteach Cur Chun Feidhme Tagartha a láimhseáil nó as an gcur chun feidhme náisiúnta a láimhseáil. Is féidir leis malartú teachtaireachtaí a phróiseáil leis an nGeata sa dá threo, teachtaireachtaí a rianú agus iad a aithint trí úsáid a bhaint as caighdeáin ar nós fianaise ETSI-REM, sínithe doiciméad gnólachtaí a bhailíochtú, dearbhán a chruthú ina bhfuil toradh an bhailíochtaithe i bhformáid PDF agus XML agus árthach a chruthú trí úsáid a bhaint as caighdeáin amhail ASIC-S i gcás ina bhfuil inneachar gnólachta teachtaireachta pacáilte agus sínithe.

               Tá an Geata freagrach as teachtaireachtaí a mhalartú agus tá sé il-oiriúnach maidir le hinneachar na teachtaireachta. Is féidir leis teachtaireachtaí a sheoladh chuig agus ón nascóir agus teachtaireachtaí a fháil uaidh, faisnéis cheanntáisc a bhailíochtú, an modh próiseála ceart a aithint, teachtaireachtaí a shíniú agus a chriptiú agus teachtaireachtaí a aistriú chuig Geataí eile.

               4.Prótacail chumarsáide

               Leis an gCóras malartaithe um dhoiciméid a sheirbheáil, úsáidfear prótacail chumarsáide shlána, amhail HTTPS i gcás chumarsáid chomhpháirteanna na tairsí agus an chórais TF dhíláraithe, agus na prótacail chumarsáide chaighdeánacha, amhail SOAP, i gcás tarchur sonraí struchtúrtha agus meiteashonraí.

               Go sonrach, soláthraíonn e-CODEX slándáil faisnéise láidir trí leas a bhaint as an gcóras fíordheimhniúcháin úrscothach agus as an bprótacal cripteagrafach ilsraitheanna.

               5.Caighdeáin slándála

               I dtaca le cumarsáid agus dáileadh faisnéise tríd an gcóras malartaithe um dhoiciméid a sheirbheáil, beidh na nithe seo a leanas san áireamh sna bearta teicniúla chun íoschaighdeáin slándála teicneolaíochta faisnéise a áirithiú:

               (a)bearta chun rúndacht faisnéise a áirithiú, lena n‑áirítear trí chainéil shlána (HTTPS) a úsáid;

               (b)bearta chun sláine na sonraí a áirithiú agus iad á malartú;

               (c)bearta chun neamhshéanadh thionscnamh an tseoltóra faisnéise a áirithiú laistigh den chóras malartaithe um dhoiciméid a sheirbheáil agus an neamhshéanadh fála faisnéise a áirithiú;

               (d)bearta chun logáil na dteagmhas slándála a áirithiú i gcomhréir le moltaí a aithnítear go hidirnáisiúnta le haghaidh caighdeán slándála teicneolaíochta faisnéise;

               (e)bearta chun fíordheimhniúchán agus údarú aon úsáideora chláraithe a áirithiú agus bearta chun céannacht na gcóras atá nasctha leis an gcóras malartaithe um dhoiciméid a sheirbheáil a fhíorú.

               (f)forbrófar an córas malartaithe um dhoiciméid a sheirbheáil i gcomhréir le prionsabal na cosanta sonraí trí dhearadh agus trí réamhshocrú.

               6.Infhaighteacht seirbhísí

               6.1.Beidh creat ama na seirbhíse 24 uair an chloig, 7 lá in aghaidh na seachtaine, agus ráta infhaighteachta teicniúla an chórais de 98 % ar a laghad gan cothabháil sceidealta a chur san áireamh.

               6.2.Tabharfaidh na Ballstát fógra don Choimisiún maidir le gníomhaíochtaí cothabhála mar a leanas:

               (a)5 lá oibre roimh ré le haghaidh oibríochtaí cothabhála a d’fhéadfadh a bheith ina gcúis le tréimhse neamh‑infhaighteachta suas le 4 uair an chloig;

               (b)10 lá oibre roimh ré le haghaidh oibríochtaí cothabhála a d’fhéadfadh a bheith ina gcúis le tréimhse neamh‑infhaighteachta suas le 12 uair an chloig;

               (c)30 lá oibre roimh ré le haghaidh oibríochtaí cothabhála, cothabháil a d’fhéadfadh a bheith ina gcúis le tréimhse neamh‑infhaighteachta suas le 6 lá in aghaidh na bliana.

               6.3.A mhéid is féidir, le linn laethanta oibre, déanfar oibríochtaí cothabhála a phleanáil idir 20:00u agus 7:00u Am Lár na hEorpa.

               6.4.I gcás ina mbeidh tréimhsí seirbhíse socraithe seachtainiúla ag na Ballstáit, cuirfidh siad an Coimisiún ar an eolas faoi am agus lá na seachtaine ina mbeidh na tréimhsí socraithe seachtainiúla sin pleanáilte. Gan dochar do na hoibleagáidí a leagtar amach i bpointe 6.2, má bhíonn córais Ballstát neamh‑infhaighte le linn tréimhse shocraithe den sórt sin, féadfaidh na Ballstáit rogha a dhéanamh gan fógra a thabhairt don Choimisiún gach uair.

               6.5.I gcás cliseadh teicniúil gan choinne i gcórais na mBallstát, cuirfidh na Ballstáit an Coimisiún ar an eolas gan mhoill faoi neamh‑infhaighteacht a gcóras, agus faoin am atá sé tuartha go n‑atosófar an córas, más eol dó é sin.

               6.6.I gcás chliseadh bhunachar sonraí na nÚdarás Inniúil gan choinne, cuirfidh an Coimisiún na Ballstáit ar an eolas gan mhoill faoin neamh‑infhaighteacht, agus faoin am atá sé tuartha go n‑atosófar an tseirbhís, más eol dó é sin.


title: RIALACHÁN CUR CHUN FEIDHME (AE) .../... ÓN gCOIMISIÚN lena leasaítear Rialachán Cur Chun Feidhme (AE) 2015/1998 lena leagtar síos bearta mionsonraithe le haghaidh chur chun feidhme na mbunchaighdeán comhchoiteann maidir le slándáil eitlíochta

text:
               RIALACHÁN CUR CHUN FEIDHME (AE) .../... ÓN gCOIMISIÚN

               an 14.3.2022

               lena leasaítear Rialachán Cur Chun Feidhme (AE) 2015/1998 lena leagtar síos bearta mionsonraithe le haghaidh chur chun feidhme na mbunchaighdeán comhchoiteann maidir le slándáil eitlíochta

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (CE) Uimh. 300/2008 ó Pharlaimint na hEorpa agus ón gComhairle an 11 Márta 2008 maidir le rialacha comhchoiteanna i réimse slándála na heitlíochta sibhialta agus lena n‑aisghairtear Rialachán (CE) Uimh. 2320/2002
                  1
               , agus go háirithe Airteagal 4(3) de,

               De bharr an mhéid seo a leanas:

               (1)Le Rialachán (CE) Uimh. 272/2009
                  2
                ón gCoimisiún forlíontar na bunchaighdeáin chomhchoiteanna maidir le slándáil na heitlíochta sibhialta a leagtar síos san Iarscríbhinn a ghabhann le Rialachán (CE) Uimh. 300/2008.

               (2)Cuirtear de chúram ar an gCoimisiún faoi Rialachán (CE) Uimh. 272/2009 coibhéis caighdeán slándála tríú tíortha a aithint, i gcomhréir leis na critéir a leagtar amach i gCuid E den Iarscríbhinn a ghabhann leis an Rialachán sin.

               (3)Liostaítear san Iarscríbhinn a ghabhann le Rialachán Cur Chun Feidhme (AE) 2015/1998 ón gCoimisiún
                  3
                na tríú tíortha atá aitheanta mar thíortha a chuireann caighdeáin slándála i bhfeidhm atá coibhéiseach leis na bunchaighdeáin chomhchoiteanna.

               (4)D’fhíoraigh an Coimisiún go gcomhlíonann Poblacht na Seirbia, maidir le hAerfort Nikola Tesla Bhéalgrád, na critéir a leagtar amach i gCuid E den Iarscríbhinn a ghabhann le Rialachán (CE) Uimh. 272/2009, maidir leis an mbraitheoireacht ar phaisinéirí agus ar bhagáiste cábáin, agus leis an mbraitheoireacht ar bhagáiste boilg, ar lasta agus ar phost agus le slándáil na n‑aerárthaí.

               (5)D’fhíoraigh an Coimisiún go gcomhlíonann Stát Iosrael, maidir le hAerfort Idirnáisiúnta Ben Gurion, na critéir a leagtar amach i gCuid E den Iarscríbhinn a ghabhann le Rialachán (CE) Uimh. 272/2009, maidir le slándáil na n‑aerárthaí agus leis an mbraitheoireacht ar phaisinéirí agus ar bhagáiste cábáin.

               (6)Le Rialachán Cur Chun Feidhme (AE) 2020/111 ón gCoimisiún
                  4
                lena leasaítear Rialachán Cur Chun Feidhme (AE) 2015/1998 ón gCoimisiún, cuireadh Poblacht na Seirbia, maidir le hAerfort Nikola Tesla Bhéalgrád, agus Stát Iosrael, maidir le hAerfort Idirnáisiúnta Ben Gurion, san áireamh sna Ceangaltáin ábhartha ina liostaítear tríú tíortha atá aitheanta mar thíortha a chuireann caighdeáin slándála i bhfeidhm atá coibhéiseach leis na bunchaighdeáin chomhchoiteanna.

               (7)Le Rialachán Cur Chun Feidhme (AE) 2019/413 ón gCoimisiún
                  5
                lena leasaítear Rialachán Cur Chun Feidhme (AE) 2015/1998 aithníodh Ríocht Aontaithe na Breataine Móire agus Thuaisceart Éireann mar thír a chuireann caighdeáin slándála i bhfeidhm atá coibhéiseach leis na bunchaighdeáin chomhchoiteanna. San iarscríbhinn atá ag gabháil leis an Rialachán sin, rinneadh, inter alia, Ceangaltáin nua inar luadh Ríocht Aontaithe na Breataine Móire agus Thuaisceart Éireann a chur in ionad inneachar uile Cheangaltáin 3-B, 4-B, 5-A agus 6-F.

               (8)Leagadh síos le hAirteagal 3 de Rialachán Cur Chun Feidhme (AE) 2019/413 ón gCoimisiún dáta chur i bhfeidhm an Rialacháin sin, mar atá, an dáta tar éis an dáta ar a dtiocfadh deireadh le feidhm na gConarthaí ar Ríocht Aontaithe na Breataine Móire agus Thuaisceart Éireann agus laistigh de Ríocht Aontaithe na Breataine Móire agus Thuaisceart Éireann de bhun Airteagal 50(3) den Chonradh ar an Aontas Eorpach. Toisc na moille a d'fhág gur cuireadh Rialachán Cur Chun Feidhme (AE) 2019/413 i bhfeidhm an 1 Eanáir 2021, ón lá sin rinne ceangaltáin ionad Cheangaltáin 3-B, 4-B, 5-A agus 6-F agus liostaí iontu nach bhfuil ar aon dul leis na modhnuithe a rinneadh tar éis ghlacadh Rialachán Cur Chun Feidhme (AE) 2019/413, eadhon na modhnuithe a tugadh isteach trí bhíthin Rialachán Cur Chun Feidhme (AE) 2020/111.

               (9)Dá bhrí sin, is gá, maidir le liostaí na dtríú tíortha atá aitheanta mar thíortha a chuireann caighdeáin slándála i bhfeidhm atá coibhéiseach leis na bunchaighdeáin chomhchoiteanna, na liostaí cearta a athbhunú trí na tríú tíortha sin a bhí curtha leo le Rialachán Cur Chun Feidhme (AE) 2020/111 a chur leo.

               (10)Le Rialachán Cur Chun Feidhme (AE) 2021/255 ón gCoimisiún
                  6
                lena leasaítear Rialachán Cur Chun Feidhme (AE) 2015/1998, tugadh treochlár nua isteach maidir le suiteáil trealaimh córas braite pléascán (EDS) de chaighdeán 3 a chur i gcrích de réir a chéile le haghaidh braitheoireacht ar an mbagáiste boilg sna haerfoirt Eorpacha, agus cuireadh an tsolúbthacht ba ghá de thairbhe phaindéim COVID-19 san áireamh. Agus an treochlár sin á tharraingt suas, níor tugadh solúbthacht bhreise den sórt sin ón 1 Meán Fómhair 2021, trí bhotún, d’oibreoirí a úsáideann trealamh EDS de chaighdeán 2 fós chun braitheoireacht a dhéanamh ar lasta agus ar phost. Ba cheart an rogha a thabhairt do na húdaráis iomchuí fadú réasúnta ar úsáid EDS de chaighdeán 2 a cheadú i gcás na n‑oibreoirí a dhéanann braitheoireacht ar lasta agus ar phost freisin.

               (11)Is léir ón taithí a fuarthas agus Rialachán Cur Chun Feidhme (AE) 2015/1998 á chur chun feidhme gur gá roinnt leasuithe ar mhódúlachtaí cur chun feidhme bunchaighdeán comhchoiteann áirithe, faoi seach, i réimse bailíochtóirí slándála eitlíochta de chuid an Aontais agus i réimse an deiridh atá le cur, de réir a chéile, le trealamh x-gha aon‑amhairc. Is gá na forálacha lena mbaineann san Iarscríbhinn a choigeartú d’fhonn an tsoiléireacht dhlíthiúil a fheabhsú, an léirmhíniú coiteann ar an reachtaíocht a chaighdeánú agus feabhas chur chun feidhme na mbunchaighdeán comhchoiteann i réimse shlándáil na heitlíochta a áirithiú a thuilleadh.

               (12)Dá bhrí sin, ba cheart Rialachán Cur Chun Feidhme (AE) 2015/1998 a leasú dá réir.

               (13)Tá na bearta dá bhforáiltear sa Rialachán seo i gcomhréir leis an tuairim ón gCoiste dá dtagraítear in Airteagal 19 de Rialachán (CE) Uimh. 300/2008,

               TAR ÉIS AN RIALACHÁN SEO A GHLACADH:

               Airteagal 1

               Leasaítear an Iarscríbhinn a ghabhann le Rialachán Cur Chun Feidhme (AE) 2015/1998 i gcomhréir leis an Iarscríbhinn a ghabhann leis an Rialachán seo.

               Airteagal 2

               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil, 14.3.2022

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 97, 9.4.2008, lch. 72.

                     (2)

                        Rialachán (CE) Uimh. 272/2009 ón gCoimisiún an 2 Aibreán 2009 lena bhforlíontar na bunchaighdeáin chomhchoiteanna maidir le slándáil na heitlíochta sibhialta a leagtar síos san Iarscríbhinn a ghabhann le Rialachán (CE) Uimh. 300/2008 ó Pharlaimint na hEorpa agus ón gComhairle (IO L 91, 3.4.2009, lch. 7).

                     (3)

                        Rialachán Cur Chun Feidhme (AE) 2015/1998 ón gCoimisiún an 5 Samhain 2015 lena leagtar síos bearta mionsonraithe le haghaidh chur chun feidhme na mbunchaighdeán comhchoiteann maidir le slándáil eitlíochta (IO L 299, 14.11.2015, lch. 1).

                     (4)

                        Rialachán Cur Chun Feidhme (AE) 2020/111 ón gCoimisiún an 13 Eanáir 2020 lena leasaítear Rialachán Cur Chun Feidhme (AE) 2015/1998 a mhéid a bhaineann formheas trealaimh shlándála eitlíochta sibhialta chomh maith le tríú tíortha atá aitheanta mar thíortha a chuireann caighdeáin slándála i bhfeidhm atá coibhéiseach leis na bunchaighdeáin chomhchoiteanna maidir le slándáil na heitlíochta sibhialta (IO L 21, 27.1.2020, lch. 1).

                     (5)

                        Rialachán Cur Chun Feidhme (AE) 2019/413 ón gCoimisiún an 14 Márta 2019 lena leasaítear Rialachán Cur Chun Feidhme (AE) 2015/1998 a mhéid a bhaineann le tríú tíortha atá aitheanta mar thíortha a chuireann caighdeáin slándála i bhfeidhm atá coibhéiseach leis na caighdeáin bhunúsacha chomhchoiteanna maidir le slándáil eitlíochta sibhialta (IO L 73, 15.3.2019, lch. 98)

                     (6)

                        Rialachán Cur Chun Feidhme (AE) 2021/255 ón gCoimisiún an 18 Feabhra 2022 lena leasaítear Rialachán Cur Chun Feidhme (AE) 2015/1998 lena leagtar síos bearta mionsonraithe le haghaidh chur chun feidhme na mbunchaighdeán comhchoiteann maidir le slándáil eitlíochta (IO L 58, 19.2.2021, lch. 23)

    ---documentbreak---

               IARSCRÍBHINN

               Leasaítear an Iarscríbhinn mar a leanas:

               (1)leasaítear an liosta i gCeangaltán 3-B a ghabhann le Caibidil 3 mar a leanas:

               (a)cuirtear an iontráil seo a leanas isteach i ndiaidh na hiontrála a bhaineann le Montainéagró:

               ‘Poblacht na Seirbia, maidir le hAerfort Nikola Tesla Bhéalgrád’;

               (b)cuirtear an iontráil seo a leanas isteach i ndiaidh na hiontrála a bhaineann le Poblacht Shingeapór, maidir le hAerfort Shingeapór Changi:

               ‘Stát Iosrael, maidir le hAerfort Idirnáisiúnta Ben Gurion’;

               (2)leasaítear an liosta i gCeangaltán 4-B a ghabhann le Caibidil 4 mar a leanas:

               (a)cuirtear an iontráil seo a leanas isteach i ndiaidh na hiontrála a bhaineann le Montainéagró:

               ‘Poblacht na Seirbia, maidir le hAerfort Nikola Tesla Bhéalgrád’;

               (b)cuirtear an iontráil seo a leanas isteach i ndiaidh na hiontrála a bhaineann le Poblacht Shingeapór, maidir le hAerfort Shingeapór Changi:

               ‘Stát Iosrael, maidir le hAerfort Idirnáisiúnta Ben Gurion’;

               (3)sa liosta i gCeangaltán 5-A a ghabhann le Caibidil 5, cuirtear an iontráil seo a leanas isteach i ndiaidh na hiontrála Montainéagró:

               ‘Poblacht na Seirbia, maidir le hAerfort Nikola Tesla Bhéalgrád’;

               (4)i liosta 6-Fi i gCeangaltán 6-F a ghabhann le Caibidil 6, cuirtear an iontráil seo a leanas isteach i ndiaidh na hiontrála Montainéagró:

               ‘Poblacht na Seirbia’;

               (5)cuirtear an méid seo a leanas in ionad litir (c) i bpointe 11.6.4.1:

               ‘(c) ní fhéadfaidh sé bailíochtuithe slándála eitlíochta de chuid an Aontais a dhéanamh má tá stádas bailíochtóra slándála aige faoi scéim choibhéiseach atá ar bun i dtríú tír nó in eagraíocht idirnáisiúnta, ach amháin má thugann an tríú tír nó an eagraíocht idirnáisiúnta deiseanna cómhalartacha do bhailíochtóirí slándála eitlíochta de chuid an Aontais laistigh dá scéim féin.’;

               (6)cuirtear an méid seo a leanas in ionad phointe 12.3.1:

               ’12.3.1 Trealamh ilamharc a bheidh i ngach trealamh a shuiteáiltear ón 1 Eanáir 2023 ar a dhéanaí, atá le húsáid san Aontas chun braitheoireacht a dhéanamh ar lasta agus ar phost, agus ar phost aeriompróra agus ar ábhair aeriompróra atá faoi réir rialuithe slándála i gcomhréir le Caibidil 6.

               ‑‑Féadfaidh an túdarás iomchuí, ar chúiseanna oibiachtúla, úsáid trealaimh x-ghathaigh aonamhairc a suiteáladh roimh an 1 Eanáir 2023 a cheadú go dtí na dátaí seo a leanas:

               (a)trealamh x-ghathach aon‑amhairc a suiteáladh roimh an 1 Eanáir 2016, go dtí an 31 Nollaig 2025 ar a dhéanaí;

               (b)trealamh x-ghathach aon‑amhairc a suiteáladh ón 1 Eanáir 2016, ar feadh uastréimhse 10 mbliana ó dháta a shuiteála nó ar a dhéanaí go dtí an 31 Nollaig 2027, cibé acu is túisce.

               ‑Cuirfidh an túdarás iomchuí an Coimisiún ar an eolas i gcás ina gcuirfidh sé forálacha an dara mír i bhfeidhm.”;

               (7)i bpointe 12.4.2.4, cuirtear an abairt seo a leanas isteach i ndiaidh an tábla:

               ‑‘Ina theannta sin, féadfaidh an túdarás iomchuí úsáid EDS de chaighdeán 2 a cheadú chun braitheoireacht a dhéanamh ar lasta agus ar phost agus ar phost aeriompróra agus ar ábhair aeriompróra atá faoi réir rialuithe slándála i gcomhréir le Caibidil 6, go dtí an 1 Meán Fómhair 2022 ar a dhéanaí.’.